Pumas het weer Curriebeker-dromeDie Pumas het die Blou Bulle met 63 – 15 op Loftus Versfeld geklop. Foto: Pumas/Facebookblad. Die Pumas se onlangse oorwinning teen die Blou Bulle op Loftus Versfeld is net ’n klein legkaartstuk wat in ŉ veel groter prentjie moet pas. Die manne van Mpumalanga is ambisieus, hardwerkend en skroom nie om groot te droom nie. Volgens Marius van Rensburg, uitvoerende hoof van die Pumas, beteken die oorwinning inderdaad baie vir die unie. Die Pumas is immers die verdedigende Curriebeker-kampioenspan en dit is altyd lekker om die eerste wedstryd van die nuwe seisoen te wen; veral as dit teen gerekende teenstanders weg van die huis is. “Daar moet egter nog baie water in die see loop vóór die eindstryd op 24 Junie en ons kan dit nie bekostig om konsentrasie te verloor nie. Ons wil mense wys dat ons op hierdie vlak kán speel, terwyl ons ook spelers wil oplewer wat met die beste kan saamgesels,” het Van Rensburg aan Maroela Media gesê. Van Rensburg is vinnig besig om ŉ rugbylegende in die Laeveld te word – hy was vir jare die Pumas se spanbestuurder voordat hy na die unie se raadsaal geskuif het. Die Laevelders speel opwindende rugby en hulle het nege drieë teen die Pretorianers op Loftus Versfeld gedruk. Terselfdertyd het spelers soos Tinus de Beer, Devon Williams en Sebastian de Klerk vir ŉ Bulle-kopseer gesorg wat maar net nie wou kwyn nie. “Ek is baie trots op die span en die tipe spel wat hulle opdis. Ons is immers in die vermaakbedryf en ons moet sorg dat rugbyliefhebbers ons produk geniet. Dit is vir ons belangrik dat selfs die ondersteuners van ander spanne daarvan hou om die Pumas te volg en ek is dankbaar vir dit wat coach Jimmy [Stonehouse] en sy spelers doen. Daar is goeie dinge aan’t gebeur by die span.” Defending champions the Airlink Pumas leaving the rest of the #CurrieCup speechless ???? Try of the season contender? ???? #WhereLegendsRise pic.twitter.com/4l9pph0yZI — The Currie Cup (@TheCurrieCup) March 14, 2023 Hy erken egter dat die sogenaamde kleiner unies – soos die Pumas – altyd ŉ uitdaging of twee in die gesig staar. “As jy deur die jaar goed doen, gaan jy spelers teen die einde van die seisoen aan ander unies afstaan. Terselfdertyd moet ons onsself ook só posioneer om ŉ moontlike internasionale geleentheid met al twee hande aan te gryp. Wanneer die tyd daarvoor reg is, moet ons gereed wees om op só ŉ vlak te speel.” Van Rensburg is dankbaar vir die Pumas se borge wat bankvas agter die span staan, maar ŉ bykomende finansiële inspuiting sal altyd ŉ welkome hupstoot wees; veral met die oog daarop om talentvolle spelers te behou en te ontwikkel. ŉ Bietjie van ŉ simpel vraag – amper soos wanneer werkgewers nie heeltemal weet wat om voornemende werknemers tydens ŉ onderhoud te vra nie – maar waar sien die Laevelders hulsef oor tien jaar? “Ons langtermyndoelwitte is om aan ŉ internasionale kompetisie deel te neem, ŉ bietjie meer blootstelling te kry en om kommersieel sterk te wees. Ons is egter geduldig en sal altyd ons deel doen; mense moet bewus wees dat daar goeie rugbydinge in Nelspruit gebeur.” Die Pumas speel Vrydag in ŉ tuiswedstryd teen die Goue Leeus.